
BIROULUI  PERMANENT

AL

CAMEREI  DEPUTAŢILOR

Vă înaintăm, alăturat, raportul asupra proiectului de Lege privind aprobarea Ordonanţei de urgenţă a Guvernului nr.40/2014 pentru modificarea şi completarea unor acte normative, precum şi pentru reglementarea unor măsuri fiscale, trimis spre dezbatere în fond cu adresa nr. PLx.421/2014 din 16 septembrie 2014, înregistrat sub nr. 4c-2/480 din 16 septembrie 2014, Camera Deputaţilor fiind Cameră decizională. 
În raport cu obiectul şi conţinutul său, proiectul de Lege face parte din categoria legilor ordinare.

PREŞEDINTE,

Viorel ŞTEFAN
Parlamentul  României

RAPORT
asupra proiectului de Lege privind aprobarea Ordonanţei de urgenţă a Guvernului nr.40/2014 pentru modificarea şi completarea unor acte 
normative, precum şi pentru reglementarea unor măsuri fiscale
În conformitate cu prevederile art. 95 şi 115 din Regulamentul Camerei Deputaţilor, republicat, cu modificările și completările ulterioare, Comisia pentru buget finanțe și bănci a fost sesizată spre dezbatere, în procedură de urgenţă, în fond  cu proiectul de Lege privind aprobarea Ordonanţei de urgenţă a Guvernului nr.40/2014 pentru modificarea şi completarea unor acte normative, precum şi pentru reglementarea unor măsuri fiscale, trimis spre dezbatere în fond cu adresa nr. PLx. 421/2014 din 16 septembrie 2014, înregistrat sub nr. 4c-2/480 din 17 septembrie 2014.

Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională.

Senatul, în calitate de primă Cameră sesizată, a adoptat iniţiativa legislativă în şedinţa din 9 septembrie 2014.

La întocmirea raportului s-a avut în vedere avizul favorabil al Consiliului Legislativ şi avizul favorabil al Consiliului Economic și Social.
În raport cu obiectul şi conţinutul său, iniţiativa legislativă face parte din categoria legilor ordinare.
Iniţiativa legislativă supusă dezbaterii are ca obiect de reglementare modificarea si completarea unor acte normative şi reglementarea unor măsuri fiscale, vizând în primul rând Ordonanţa Guvernului nr.92/2003 privind Codul de procedura fiscala şi Ordonanţa de urgenta a Guvernului nr.29/2011 privind reglementarea eșalonărilor la plata.
Astfel, principalele modificări aduse OG nr.92/2003 vizează extinderea excepţiei în privinţa obligaţiei de desemnare a unui împuternicit de către contribuabilii rezidenţi ai statelor membre UE şi în privinţa persoanelor care sunt rezidente în statele semnatare a unor convenţii, acorduri sau orice alte instrumente juridice internaţionale la care Romania este parte, precum şi dezvoltarea unui sistem de comunicare electronica între contribuabili şi organele fiscale şi între organele fiscale şi alte autorități publice;

Modificările aduse OUG nr.29/2011 se refera la sprijinirea contribuabililor aflaţi în dificultate financiară temporară prin includerea în sfera de aplicare a eșalonărilor la plata şi a creanţelor stabilite de alte autorităţi şi transmise spre recuperare ANAF, precum şi extinderea garanţiilor, înlocuirea sau redimensionarea acestora.

Totodată, proiectul de lege prevede şi anularea impozitului pe venitul agricol pentru contribuabilii care au desfășurat în anul 2013 activități agricole individual sau în asociere şi care au suferit pierderi de venit în urma unor factori externi.

De asemenea se propune şi stingerea obligaţiilor fiscale datorate la bugetul de stat de către avocaţi şi notari publici pentru venitul din activitatea independentă respectivă, în vederea restabilirii unei situații fiscale reale şi corecte a acestor contribuabili, care sunt înregistrați cu restante la plata în evidentele fiscale deși au realizat plăţile potrivit unei alte prevederi legale în vigoare.

În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat iniţiativa legislativă menţionată mai sus, în şedinţa din 23 septembrie 2014.

La dezbaterea proiectului a participat, în conformitate cu prevederile art. 54 şi 55 din Regulamentul Camerei Deputaţilor, republicat, cu modificările și completările ulterioare, din partea Ministerului Finanțelor Publice domnul Dan Manolescu – secretar de stat.
Din totalul de 35 de membri ai Comisiei pentru buget, finanţe şi bănci au fost prezenţi la dezbateri  31 deputaţi.
În urma examinării proiectului de Lege privind aprobarea Ordonanţei de urgenţă a Guvernului nr.40/2014 pentru modificarea şi completarea unor acte normative, precum şi pentru reglementarea unor măsuri fiscale, a opiniilor exprimate, membrii Comisiei propun, cu majoritate de voturi, supunerea spre dezbaterea şi adoptarea Plenului Camerei Deputaţilor a iniţiativei legislative  în forma adoptată de Senat.

Şef serviciu

Giorgiana Ene

Consilier parlamentar

Vasilica Popa

PAGE  
3

